壺公祠大樹
作者：劉敞
朝代：宋

paragraphs: 壺公飛昇向千歲，茲樹懸壺今尚在。
繁根鬰屈蟠蛟龍，冗幹呺嚎作天籟。
樛枝入土又旁出，四面童童若車蓋。
大鈞播物信容易，父老相傳謾驚駭。
孔明廟前千丈栢，老子庭中左紐檜。
天資正直本當壽，地養堅強自宜大。
嗟爾朽質名弗聞，雖能所生世何賴。
雷霆不及斤斧遺，但恐狐貍假爲怪。